(Nordlys): En ungdomsskoleelev i Tromsø har opprettet en falsk Facebook-profil og lagd en Facebook-gruppe utelukkende for å trakassere og true en medelev, en jente som går i 8. trinn på skolen.

Facebook-siden har et navn som inneholder jentas navn og også ordet «hat» Det skriver avisen Nordlys , tirsdag.

«Jævla hora»

På sida står det blant annet å lese:

- Den jævla hora skal dø. Bli medlem, alle som hater ***** *********.

Facebook-gruppa ble opprettet sist søndag og administratoren legger til elever til gruppa og har også postet en oppfordring:

- Få med dokker alle dokker vet kjenne ho *****.

Elevene ved skolen er denne uka blitt spurt i klassene om noen har kjennskap til hvem som kan ha opprettet gruppa ettersom det ikke finnes noen elever med det navnet.

Rektor ved den aktuelle skolen sier til Nordlys at de ser svært alvorlig på saken.

- En sosiallærer på skolen ble kontaktet av noen jenter i 10. trinn på skolen som fortalte om denne Facebook-gruppen til oss. Vi forsøkte å finne opphavet til gruppen, men fant ut at den antagelig var av en falsk profil, forteller rektoren.

Skolen kontaktet da foreldrene til jenta og rapporterte gruppen til Facebook.

- Vi har informert foreldrene om at dette er en ulovlig gruppe og at de kan anmelde den til politiet, sier rektor til avisen .

Selv om gruppen ble opprettet på Facebook utenfor skoletid, er rektor veldig glad for at elevene sier i fra på skolen når de oppdager slikt.

Økende problem

Skolen opplever at nettmobbing er et økende problem blant elevene.

- Alle er vel plaget med nettmobbing, og vi ser at det er et økende problem. Vi synes at det er et vanskelig problem, for det skjer jo ofte på ettermiddagstid eller kveld. Men elevene er flinke til å si ifra når de oppdager slikt, sier rektor.

Neste mandag vil politiets U18 gruppe besøke skolen for å snakke om nettmobbing.

- Dette besøket var faktisk planlagt før denne episoden skjedde. De vil komme for å fortelle 8. klassingene om digital mobbing, forteller rektor.

Anita Hermandsen, U18-sjef ved Troms politidistrikt, sier at de får inn enkelte saker om nettmobbing til politiet, men ikke veldig mange. Hun vedkjenner at mørketallene her er store, da mange ikke rapporterer nettmobbing inn til politiet. Hermandsen forteller at de også får rapportert inn saker fra det sosiale bildenettstedet instagram, hvor elever har lagt ut krenkende, manipulerte bilder av andre.

- Ungdom opererer ofte som at ikke hele verden ser dem. Det er mye naivitet rundt det som blir lagt ut, og de går inn for å være ondskapsfulle, sier hun.

NB: Den aktuelle Facebook-siden ble slettet tirsdag formiddag etter at Nordlys skrev saken.